รัฐบาลไทย-ข่าวทำเนียบรัฐบาล-คปภ. เร่งให้บริษัทประกันเยียวยากรณีอุบัติเหตุสลดเสียชีวิตหมู่ 25 ราย จากเหตุรถตู้โดยสารพุ่งชนรถกระบะที่จังหวัดชลบุรี
วันศุกร์ที่ 6 มกราคม 2560
คปภ. เร่งให้บริษัทประกันเยียวยากรณีอุบัติเหตุสลดเสียชีวิตหมู่ 25 ราย จากเหตุรถตู้โดยสารพุ่งชนรถกระบะที่จังหวัดชลบุรี
ตามที่เกิดอุบัติเหตุรถยนต์ตู้โดยสารหมายเลขทะเบียน 15-1352 กรุงเทพมหานคร รับผู้โดยสารจากจังหวัดจันทบุรีมุ่งหน้าเข้ากรุงเทพมหานคร เสียหลักพุ่งข้ามร่องกลางถนนไปฝั่งตรงข้ามประสานงากับรถกระบะหมายเลขทะเบียน 1ฒณ 2483 กรุงเทพมหานคร ที่วิ่งสวนมาบริเวณถนนสาย 3
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า ตามที่เกิดอุบัติเหตุรถยนต์ตู้โดยสารหมายเลขทะเบียน 15-1352 กรุงเทพมหานคร รับผู้โดยสารจากจังหวัดจันทบุรีมุ่งหน้าเข้ากรุงเทพมหานคร เสียหลักพุ่งข้ามร่องกลางถนนไปฝั่งตรงข้ามประสานงากับรถกระบะหมายเลขทะเบียน 1ฒณ 2483 กรุงเทพมหานคร ที่วิ่งสวนมาบริเวณถนนสาย 344 (บ้านบึง-แกลง) ตําบลหนองชาก อําเภอบ้านบึง จังหวัดชลบุรี ช่วงก่อนถึงตลาดเนื่องจํานงประมาณ 2 กิโลเมตร โดยเบื้องต้นพบว่ารถยนต์ตู้โดยสารมีผู้เสียชีวิตจํานวน 14 ราย เป็นชาย 4 ราย หญิง 10 ราย สภาพรถยนต์ตู้โดยสารได้รับความเสียหายทั้งคัน เนื่องจากเกิดไฟไหม้ ส่วนรถกระบะมีผู้เสียชีวิตจํานวน 11 ราย เป็นชาย 5 ราย หญิง 6 ราย (เป็นเด็กชาย 1 ราย และเด็กหญิง 1 ราย) รวมผู้เสียชีวิตจํานวน 25 ราย และมีผู้บาดเจ็บ 2 ราย ถูกนําส่งรักษาตัวที่โรงพยาบาลบ้านบึง เมื่อวันที่ 2 มกราคม 2560
ทั้งนี้จากการตรวจสอบเกี่ยวกับการทําประกันภัยของรถยนต์ที่เกิดอุบัติเหตุทั้ง 2 คัน พบว่า รถยนต์ตู้โดยสารหมายเลขทะเบียน 15-1352 กรุงเทพมหานคร ทําประกันภัยรถภาคบังคับ (พ.ร.บ.) กับ บริษัทฟินิกซ์ ประกันภัย (ประเทศไทย) จํากัด (มหาชน) เลขที่กรมธรรม์ PITH-B-AC 0-5909-004359 เริ่มคุ้มครองวันที่ 30 กันยายน 2559 สิ้นสุดความคุ้มครองวันที่ 30 กันยายน 2560 นอกจากนี้ยังได้ทําประกันภัยรถภาคสมัครใจประเภท 3 กับบริษัทพุทธธรรมประกันภัย จํากัด (มหาชน) เลขที่กรมธรรม์ DV3BL16070018 เริ่มความคุ้มครองวันที่ 1 กรกฎาคม 2559 สิ้นสุดความคุ้มครองวันที่ 1 กรกฎาคม 2560 โดยให้ความคุ้มครองความรับผิดต่อบุคคลภายนอก กรณีความเสียหายต่อชีวิต ร่างกายหรืออนามัย คุ้มครอง 300,000 บาทต่อคน แต่ไม่เกิน 10,000,000 บาทต่อครั้ง ส่วนความเสียหายต่อทรัพย์สิน คุ้มครอง 300,000 บาทต่อครั้ง สําหรับความคุ้มครองตามเอกสารแนบท้าย กรณีเสียชีวิต สูญเสียอวัยวะ ทุพพลภาพถาวร รย.01 คุ้มครอง 100,000 บาทต่อคน ค่ารักษาพยาบาล รย.02 คุ้มครอง 50,000 บาทต่อคน และการประกันตัวผู้ขับขี่ รย.03 คุ้มครอง 200,000 บาท
สําหรับรถยนต์กระบะหมายเลขทะเบียน 1ฒณ 2483 กรุงเทพมหานคร ทําประกันภัยภาคบังคับ (พ.ร.บ.) กับบริษัทอาคเนย์ประกันภัย จํากัด (มหาชน) เลขที่กรมธรรม์ 84602752 เริ่มความคุ้มครองวันที่ 15 ธันวาคม 2559 สิ้นสุดความคุ้มครองวันที่ 15 ธันวาคม 2560 นอกจากนี้ยังได้ทําประกันภัยภาคสมัครใจ ประเภท 1 กับบริษัทอาคเนย์ประกันภัย จํากัด (มหาชน) เลขที่กรมธรรม์ 22754018 เริ่มความคุ้มครองวันที่ 15 ธันวาคม 2559 สิ้นสุดความคุ้มครองวันที่ 15 ธันวาคม 2560 โดยให้ความคุ้มครองความรับผิดต่อบุคคลภายนอก กรณีเสียหายต่อชีวิต ร่างกายหรืออนามัย คุ้มครอง 1,000,000 บาทต่อคน ไม่เกิน 10,000,000 บาทต่อครั้ง ความเสียหายต่อทรัพย์สิน คุ้มครอง 2,500,000 บาทต่อครั้ง ในส่วนของความคุ้มครองตามเอกสารแนบท้าย กรณีเสียชีวิต สูญเสียอวัยวะ ทุพพลภาพถาวร รย.01 คุ้มครอง 50,000 บาทต่อคน ค่ารักษาพยาบาล รย.02 คุ้มครอง 50,000 บาทต่อคน
ดร.สุทธิพลกล่าวว่า ได้สั่งการให้สายคุ้มครองสิทธิประโยชน์ของสํานักงาน คปภ. ตรวจสอบข้อมูลเพิ่มเติมด้วยว่าผู้เสียชีวิตทั้ง 25 ราย ได้มีการทําประกันชีวิตและประกันภัยอุบัติเหตุส่วนบุคคลไว้ด้วยหรือไม่ ทั้งนี้หากพบว่ามีการทําประกันไว้ สํานักงานคปภ.ก็จะประสานงานช่วยเร่งรัดกับทางบริษัทประกันภัยที่เกี่ยวข้องให้จ่ายค่าสินไหมทดแทนความเสียหายที่เกิดขึ้นให้กับผู้รับผลประโยชน์ของผู้เสียชีวิตดังกล่าว และหากไม่ได้รับความสะดวกขอให้แจ้งมายังสํานักงานคปภ.หรือที่สายด่วน 1186 ทางคปภ.จะเร่งดําเนินการให้โดยเร็ว
เลขาธิการ คปภ. กล่าวเพิ่มเติมด้วยว่า ในช่วงวันหยุดยาวเทศกาลปีใหม่ของทุกปี จะมีประชาชนเดินทางกลับภูมิลําเนาและท่องเที่ยว เป็นจํานวนมาก จึงอาจมีความเสี่ยงต่อชีวิตและทรัพย์สินจากอุบัติเหตุ หรืออุบัติภัยต่างๆ สํานักงาน คปภ.มีความห่วงใยประชาชน โดยเฉพาะผู้ใช้รถใช้ถนนในช่วงเทศกาลปีใหม่ ตนจึงได้กําชับให้สํานักงานคปภ.ทั้งในส่วนกลางและภูมิภาคจัดเวรเจ้าหน้าที่ประจําอยู่ในพื้นที่ช่วงเทศกาลปีใหม่ เพื่อรับมือและพร้อมให้ความช่วยเหลือด้านประกันภัยกับประชาชนทุกคนที่ประสบอุบัติเหตุหรือทายาทของผู้ประสบอุบัติเหตุให้ได้รับความสะดวกในการรับค่าสินไหมทดแทนอย่างรวดเร็ว และเป็นธรรม ดังนั้นหากใช้ระบบประกันภัยเข้าไปช่วยเยียวยาความเสียหายได้อย่างมีประสิทธิภาพก็จะเป็นการคุ้มครองสิทธิประโยชน์ของประชาชนทุกคนที่ประสบอุบัติเหตุอีกด้วย
ทั้งนี้สํานักงานคปภ.ขอให้ประชาชนให้ความสําคัญต่อการประกันภัยและเลือกซื้อกรมธรรม์ที่มีความเหมาะสมกับการดําเนินชีวิตของตัวเองเพื่อรองรับเหตุการณ์ที่ไม่คาดคิดซึ่งระบบประกันภัยจะได้เข้าไปช่วยบรรเทาความเดือดร้อนที่เกิดขึ้นได้อย่างมีประสิทธิภาพ และหากมีข้อสงสัยสามารถสอบถามข้อมูลเพิ่มเติมได้ที่สายด่วน คปภ. 1186 หรือเว็บไซต์ www.oic.or.th
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง